《拟古三十韵呈大兄》
清代·张蘩

忆昔承欢年最小，无彩堂前竞梨枣。春花秋月尽嬉游，缃帙牙签学搜讨。

彩线閒临绮阁前，阿兄素志留青毡。针传薛指人争羡，笔吐江花名占先。

马氏眉峰推共白，左家才藻叨同述。璞碎终怀玉石疑，伯乐未逢甘伏枥。

潦落俄惊几度秋，相看霜发忽盈头。敢憎世上炎凉态，莫问人间青白眸。

造化茫茫真莫叩，积德始知能裕后。玉树森森绕谢庭，一枝已夺天工秀。

杏苑堪夸早著鞭，洛阳年少方翩翩。荣封姓字题黄绢，清要声华著木天。

锦堂风月真无及，曲谱新翻奏瑶瑟。翠袖看娇画里人，斑衣笑舞阶前色。

我本悲歌感慨流，相逢喜语偏绸缪。欢极每怀怙恃泪，情深须念鹡鸰愁。

数奇昔共嗟难遇，此日云泥境殊异。但能教子习书香，岂惮丸熊与削柱。

早誉咸称似舅贤，操觚稍解攻芸篇。化鹏弱翅惭无力，愿藉吹嘘送上天。

作者简介：张蘩，字采于，吴县人。诸生吴诏室。有《衡栖集》。